Na osnovu člana 28. tačka d) Zakona o kontroli vanjskotrgovinskog prometa roba dvojne namjene („Službeni glasnik BiH“, broj 53/16) i člana 61. stav 2. Zakona o upravi („Službeni glasnik BiH“, br. 32/02 i 102/09), ministar vanjske trgovine i ekonomskih odnosa donosi

**UPUTSTVO**

**O UVJETIMA I POSTUPKU ZA IZDAVANJA ISPRAVA U**

**VANJSKOTRGOVINSKOM PROMETU ROBA DVOJNE NAMJENE**

**POGLAVLJE I . OPĆE ODREDBE**

**Član 1.**

**(Predmet)**

Uputstvo o uvjetima i postupku izdavanja isprava u vanjskotrgovinskom prometu roba dvojne namjene (u daljem tekstu: Uputstvo) propisuje uvjete i postupak podnošenja zahtjeva, oblik i sadržaj zahtjeva, izdavanje i oduzimanje isprava, odbijanje zahtjeva za izdavanje isprava za vanjskotrgovinski promet robe dvojne namjene i obaveze korisnika isprava u pogledu evidentiranja podataka o dobijenim ispravama, te dostavljanja potrebnih obavijesti i izvješća, u skladu sa Zakonom o kontroli vanjskotrgovinskog prometa roba dvojne namjene („Službeni glasnik BiH“, broj 53/16), (u daljem tekstu: Zakon).

**Član 2.**

**(Značenje izraza)**

Izrazi korišteni u ovom Uputstvu imaju ista značenja kao i izrazi korišteni u Zakonu.

**Član 3.**

**(Vrste isprava)**

1. Ministarstvo vanjske trgovine i ekonomskih odnosa (u daljem tekstu: Ministarstvo) izdaje sljedeće vrste dozvola za vanjskotrgovinski promet roba dvojne namjene:
2. dozvolu za izvoz robe dvojne namjene, koja može biti:

 1) pojedinačna izvozna dozvola;

 2) globalna izvozna dozvola;

 3) opća izvozna dozvola;

1. dozvolu za brokering i
2. dozvolu za tehničku pomoć.
3. U vanjskotrgovinskom prometu robama dvojne namjene Ministarstvo izdaje i sljedeće vrste isprava:
4. međunarodni uvozni certifikat; i
5. potvrdu o prijemu robe dvojne namjene.
6. Oblik i sadržaj dozvola iz stava (1) i isprava iz stava (2) ovog člana propisani su Pravilnikom o obliku i sadržaju isprava u vanjskotrgovinskom prometu roba dvojne namjene.

**POGLAVLJE II. ZAHTJEVI ZA IZDAVANJE ISPRAVA I POSTUPANJE SA ZAHTJEVIMA**

**Član 4.**

**(Zahtjev za izdavanje pojedinačne izvozne dozvole)**

1. Zahtjev za izdavanje pojedinačne izvozne dozvole podnosi se Ministarstvu, na obrascu Z1, koji je sastavni dio ovog Uputstva.
2. Uz zahtjev je potrebno priložiti sljedeće dokumente:
3. izvornik isprave o krajnjoj upotrebi robe dvojne namjene, u skladu sa članom 16. stav (2) Zakona;
4. kopiju saglasnosti ili dozvole nadležnog tijela za obavljanje djelatnosti, ako je posebnim zakonskim propisima predviđena obaveza pribavljanja odgovarajućeg odobrenja za obavljanje te djelatnosti;
5. kopiju dokumenta o porijeklu robe dvojne namjene;
6. kopiju dokumenta u kojma se navode tehničke karakteristike robe dvojne namjene, a kad se radi o hemikalijama i sigurnosno-tehnički list;
7. original ili ovjerenu kopiju ugovora sklopljenog s uvoznikom, odnosno predračun i narudžbu te ovjerenu kopiju ugovora sklopljenog s mogućim posrednikom; i
8. dokaz o uplaćenoj administrativnoj taksi za podnošenje zahtjeva i za izdavanje dozvole.
9. Podnosilac zahtjeva je dužan navesti tačan kontrolni broj iz važeće Liste roba dvojne namjene, kao i pripadajuću tarifnu oznaku iz Carinske tarife BiH.

**Član 5.**

**(Zahtjev za izdavanje globalne izvozne dozvole)**

(1) Zahtjev za izdavanje globalne izvozne dozvole podnosi se Ministarstvu na obrascu Z1.

(2) Podnosilac zahtjeva je pored dokumenata iz člana 4. ovog Uputstva dužan dostaviti i dokaz o uspostavljenom Programu unutarnje usklađenosti (ICP) iz člana 5. Uputstva o provedbi nadzora.

**Član 6.**

**(Zahtjev za izdavanje potvrde o korištenju opće izvozne dozvole)**

1. Opća izvozna dozvola izdaje se u skladu sa članom 10. stav (3) Zakona, za određenu robu dvojne namjene i određene države uvoznice, za korištenje pod određenim uvjetima i podliježe obavezi objavljivanja u „Službenom glasniku BiH“.
2. Izvoznik robe dvojne namjene može koristiti opću izvoznu dozvolu na osnovu potvrde o korištenju opće izvozne dozvole.
3. Zahtjev za izdavanje potvrde o korištenju opće izvozne dozvole iz stava (2) ovog člana podnosi se Ministarstvu, na obrascu Z2, koji je sastavni dio ovog Uputstva.

(4) Opća izvozna dozvola važi sve dok je Ministarstvo ne ukine.

**Član 7.**

**(Zahtjev za izdavanje dozvole za brokering)**

1. Zahtjev za izdavanje dozvole za pružanje brokerskih usluga s robom dvojne namjene podnosi se Ministarstvu, na obrascu Z3, koji je sastavni dio ovog Uputstva.
2. Pored dokumenata iz člana 4. ovog Uputstva, podnosilac zahtjeva je dužan priložiti original ili ovjerenu kopiju ugovora sklopljenog s poduzećem koje izvozi robu, odnosno predračun i ovjerenu kopiju izvozne dozvole države izvoznice.

**Član 8.**

**(Zahtjev za izdavanje dozvole za tehničku pomoć)**

1. Zahtjev za izdavanje dozvole za pružanje tehničke pomoći s robom dvojne namjene podnosi se Ministarstvu, na obrascu Z4, koji je sastavni dio ovog Uputstva.
2. Pored dokumenata iz člana 4. ovog Uputstva podnosilac zahtjeva je dužan priložiti original ili ovjerenu kopiju ugovora sklopljenog s poduzećem koje prima usluge tehničke pomoći s robom dvojne namjene.

**Član 9.**

**(Zahtjev za izdavanje međunarodnog uvoznog certifikata)**

1. Zahtjev za izdavanje međunarodnog uvoznog certifikata za robe dvojne namjene podnosi se Ministarstvu, na obrascu Z5, koji je sastavni dio ovog Uputstva.
2. Uz zahtjev se prilažu sljedeći dokumenti:
3. ovjerena kopija saglasnosti ili dozvole nadležnog tijela za obavljanje djelatnosti, ako je posebnim zakonskim propisima predviđena obaveza pribavljanja odgovarajućeg odobrenja za obavljanje te djelatnosti;
4. kopija dokumenta o porijeklu robe dvojne namjene;
5. kopija dokumenata u kojima se navode tehničke karakteristike robe dvojne namjene, a kad se radi o hemikalijama i sigurnosno-tehnički list;
6. ovjerena kopija ugovora, sklopljenog s pravnim licem od kojeg se roba uvozi, odnosno predračun i narudžba;
7. izjava krajnjeg korisnika, u skladu sa članom 17. Zakona;
8. dokaz o uplaćenoj administrativnoj taksi za podnošenje zahtjeva i za izdavanje isprave.

**Član 10.**

**(Zahtjev za izdavanje potvrde o prijemu robe dvojne namjene)**

1. Zahtjev za izdavanje potvrde o prijemu robe dvojne namjene podnosi se Ministarstvu, na obrascu Z6, koji je sastavni dio ovog Uputstva.
2. Uz zahtjev se prilažu sljedeći dokumenti:
3. ovjerena kopija ugovora sklopljenog sa pravnim licem-izvoznikom od koga je roba uvezena, odnosno račun;
4. izjava krajnjeg korisnika, u skladu sa članom 17. stav (2) Zakona;
5. kopija jedinstvene carinske deklaracije i prijevozne dokumentacije prema kojoj je roba uvezena na teritorij Bosne i Hercegovine;
6. dokaz o uplaćenoj administrativnoj taksi za podnošenje zahtjeva i za izdavanje isprave.

**Član 11.**

**(Dodatni uvjeti)**

(1) Sva dokumentacija koja se dostavlja uz zahtjeveiz čl. 4. do 10. ovog Uputstva treba biti prevedena na jedan od jezika koji je u službenoj upotrebi u BiH, a prijevod treba biti ovjeren pečatom sudskog tumača.

(2)Podnosilac zahtjeva za izdavanje dozvola i isprava iz čl. 4. do 10. ovog Uputstva dužan je, na zahtjev Ministarstva, dostaviti i dodatne podatke i isprave kojima dokazuje svoje navode u zahtjevu.

(3) Podnosilac zahtjeva za izdavanje dozvola i isprava iz čl. 4. do 10. ovog Uputstva odgovoran je za tačnost i istinitost podataka navedenih u zahtjevu.

(4) Svi zahtjevi trebaju biti popunjeni uredno, čitljivo i u cjelini, na način da se u sve rubrike zahtjeva unesu potrebni podaci.

**Član 12.**

**(Postupanje sa nepotpunim i neurednim zahtjevima)**

(1) U slučaju podnošenja neurednog ili nepotpunog zahtjeva za izdavanje dozvola ili isprava ili u slučaju kada uz zahtjev nije dostavljena potrebna dokumentacija, Ministarstvo je dužno pozvati podnosioca zahtjeva, da u roku od 15 dana otkloni nedostatke, odnosno upotpuni zahtjev.

(2) Ukoliko podnosilac zahtjeva ne postupi u skladu sa navodima iz stava (1) ovog člana, smatrat će se da je odustao od zahtjeva i donijet će se zaključak o obustavi postupka.

 **Član 13.**

 **(Odbijanje zahtjeva)**

Ukoliko nisu ispunjeni svi traženi uvjeti za izdavanje isprava u vanjskotrgovinskom prometu robom dvojne namjene, propisani Zakonom i ovim Uputstvom, Ministarstvo će odbiti zahtjev za izdavanje isprave, u skladu sa članom 20. Zakona.

**Član 14.**

**(Izdavanje isprava)**

Ukoliko su ispunjeni svi traženi uvjeti za izdavanje isprava u vanjskotrgovinskom prometu robom dvojne namjene, propisani Zakonom i ovim Uputstvom, Ministarstvo je dužno izdati dozvole i isprave iz člana 3. st. (1) i (2) ovog Uputstva, u rokovima propisanim u čl. 17., 18. i 19. Zakona.

**Član 15.**

**(Oduzimanje isprave)**

Oduzimanje izdane isprave, vrši Ministarstvo, pod uvjetima propisanim u članu 21. Zakona.

**POGLAVLJE III. OBAVEZE KORISNIKA ISPRAVA**

.

**Član 16.**

**(Obaveze izvoznika i brokera)**

Izvoznik, odnosno broker koji je dobio izvoznu dozvolu, odnosno dozvolu za brokering mora poštovati sve uvjete navedene u dozvoli, a posebno:

1. navedena izvezena roba mora odgovarati opisu robe navedenom u izvoznoj dozvoli;
2. količina i vrijednost izvezene robe mora odgovarati količini i vrijednosti navedenoj u izvoznoj dozvoli;
3. izvoz mora biti izvršen do datuma važenja izvozne dozvole;
4. transport izvezene robe se mora izvršiti na odredište koje je navedeno u izvoznoj dozvoli; i
5. svi posebni uvjeti, navedeni u izvoznoj dozvoli, moraju biti ispunjeni.

**Član 17.**

**(Obaveze pružaoca usluge tehničke pomoći)**

Pružalac usluge tehničke pomoći ima sljedeće obaveze:

1. pružena usluga mora odgovarati opisu usluge navedenom u dozvoli;
2. rokovi i uvjeti pod kojima je dozvola za pružanje tehničke pomoći izdana, moraju biti ispoštovani.

**Član 18.**

**(Obaveze uvoznika)**

1. Uvoznik koji je dobio ispravu iz člana 3. stav (2) tačka a) ovog Uputstva mora poštovati sve uvjete navedene na ispravi, a posebno sljedeće:
2. navedena uvezena roba mora odgovarati opisu navedenom u ispravi;
3. količina i vrijednost uvezene robe mora odgovarati količini i vrijednosti navedenoj u ispravi;
4. uvoz mora biti izvršen u roku važenja isprave;
5. transport uvezene robe se mora obaviti do odredišta koje je navedeno u ispravi;
6. isporučena roba se mora nalaziti na adresi navedenoj u ispravi;
7. posebni uvjeti navedeni u ispravi moraju biti ispunjeni.
8. U slučaju izvoza prethodno uvezene robe mora se zatražiti izvozna dozvola Ministarstva.
9. O prodaji uvezene robe na teritoriju BiH uvoznik je dužan voditi detaljnu evidenciju, te od kupca zatražiti izjavu da se navedena roba neće izvoziti bez dozvole Ministarstva.

**Član 19.**

**(Povrat neiskorištene isprave)**

Neiskorištenu dozvolu iz člana 3. stav (1) kao i neiskorištenu ispravu iz člana 3. stav (2) tačka a) ovog Uputstva korisnik dozvole ili isprave dužan je vratiti Ministarstvu, u roku od osam dana od isteka dozvole, odnosno isprave, uz pisano obrazloženje razloga neiskorištenosti.

**Član 20.**

**(Obavijest o gubitku dozvole ili isprave)**

U slučaju gubitka isprave iz člana 3. st. (1) i (2) ovog Uputstva, korisnik isprave dužan je odmah obavijestiti Ministarstvo, koje je u obavezi donijeti rješenje o prestanku važenja isprave.

**Član 21.**

**(Izvješćivanje)**

(1) Korisnik dozvole iz člana 3. stav (1) ovog Uputstva dužan je dostaviti Ministarstvu pisanu obavijest o realizaciji dozvole, u skladu sa članom 23. stav (1) Zakona.

(2) Korisnik opće izvozne dozvole dužan je pisanim obavještenjem najaviti Ministarstvu tačan datum početka korištenja dozvole, te tromjesečno izvješćivati Ministarstvo o njenom korištenju.

(3) Korisnik isprave iz člana 3. stav (2) tačka a) ovog Uputstva dužan je dostaviti pisanu obavijest o realizaciji, u skladu sa članom 23. stav (2) Zakona.

(4) Korisnik dozvole iz člana 3. stav (1) ovog Uputstva dužan je, na zahtjev Ministarstva, dostaviti potvrdu o prijemu robe ili usluge, u skladu sa članom 23. stav (3) Zakona.

(5) Korisnik dozvole iz člana 3. stav (1) te korisnik isprave iz člana 3. stav (2) tačka a) ovog Uputstva dužan je Ministarstvu dostaviti pisanu obavijest o svim promjenama podataka, u skladu sa članom 23. stav (4) Zakona.

**Član 22.**

**(Vođenje evidencije)**

Korisnici dozvola iz člana 3. stav (1) i korisnici isprava iz člana 3. stav (2) tačka a) ovog Uputstva dužni su voditi urednu evidenciju o dobijenim dozvolama i ispravama, u skladu sa članom 25. Zakona.

**POGLAVLJE IV. PRIJELAZNE I ZAVRŠNE ODREDBE**

**Član 23.**

**(Prestanak važenja)**

Stupanjem na snagu ovog Uputstva prestaje važenje Uputstva o uvjetima i postupku za izdavanje isprava za vanjskotrgovinski promet roba i usluga od strateške važnosti za sigurnost Bosne i Hercegovine („Službeni glasnik BiH“, broj 19/10).

**Član 24.**

**(Stupanje na snagu)**

Ovo Uputstvo stupa na snagu osmog dana od dana objavljivanja u „Službenom glasniku BiH“.

Broj:03-3-02-333/17 **MINISTAR**

26. januara 2017. godine **Mirko Šarović**

 Sarajevo

Objavljeno u „Službenom glasniku BiH“ broj 12/17 od 21. 02. 2017. godine

***Ovaj tekst je za internu upotrebu, i na isti se ne može pozivati prilikom službene upotrebe***